次韻王正之提刑大卿病中見寄之韻正之得請歸四明并以餞行
作者：范成大
朝代：宋

paragraphs: 名卿緒前輩，風格如玉山。
纍纍培塿中，見此高孱顔。
攬轡忽思歸，無人解縻賢。
飄颻駕柴車，浮雲視朱丹。
向來小病惱，體力今已安。
胡爲犯風雪，江湖行路難。
呼酒煖征衫，寧計斗十千。
倡酬悔不數，長懷悲短緣。
離合固常事，匆忙增惘然。
浩蕩海山春，登臨想臞仙。
笑我守荒徑，老繭深裹纏。
擬題憶鄞句，思咽冰下泉。
遲公寄新作，使我頭風痊。